TARYBOS REGLAMENTAS (EB) Nr. 735/2007
2007 m. birželio 11 d.
iš dalies keičiantis Reglamentą (EB) Nr. 1784/2003 dėl bendro grūdų rinkos organizavimo
EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 37 straipsnio 2 dalies trečią pastraipą,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Viena iš bendro grūdų sektoriaus rinkų organizavimo priemonių, nustatytų Reglamentu (EB) Nr. 1784/2003 (2), yra vidaus rinkai numatyta intervencinė sistema, kurios tikslas - visų pirma stabilizuoti rinkas ir užtikrinti šiame sektoriuje veiklą vykdančių žemės ūkio darbuotojų tinkamą pragyvenimo lygį.
(2)
Šios sistemos taikymo per pastaruosius 2004-2005 ir 2005-2006 prekybos metus tikslas buvo sukurti svarbias kukurūzų intervencines atsargas, kadangi kukurūzų realizavimas Bendrijos ir tarptautinėje rinkoje pasirodė ypač sudėtingas, pirmiausia dėl tokių atsargų buvimo vietos. Be to, kukurūzai yra ypatingų sandėliavimų sąlygų reikalaujantys grūdai ir dėl nuolat kintančios jų kokybės prekyba jais tampa tuo sudėtingesnė, kuo yra ilgesnis jų sandėliavimo laikas.
(3)
2006 m. buvo konstatuota, kad tais laikotarpiais taikoma intervencijos sistema nebegalima pasiekti jai numatytų tikslų, visų pirma kukurūzų augintojų tam tikruose Bendrijos regionuose atžvilgiu. Iš tiesų, tuose regionuose ši sistema tapo kukurūzų realizavimo alternatyva vietoj tiesioginio jų realizavimo rinkoje, nepaisant to, kad augintojų už kukurūzų derlių faktiškai gaunama kaina dažnai yra mažesnė už intervencinę kainą.
(4)
Susidarius tokioms sąlygoms, intervencijos sistema kukurūzams nebeatlieka pirminės, jai numatytos funkcijos ir, be kita ko, neleidžia kukurūzų auginimo orientuoti į rinkos poreikius.
(5)
Palikus galioti dabartinę intervencijos sistemą, rizikuojama, kad kukurūzų intervencinės atsargos dar labiau išaugs, tačiau tai neatneš jokios naudos susijusiems augintojams.
(6)
Todėl būtina priimti atitinkamas priemones, kad būtų galima garantuoti gerą Bendrijos grūdų rinkos funkcionavimą. Tuo tikslu kukurūzų, kuriems galima taikyti intervenciją, nustatytą maksimaliu bendru 1 500 000 tonų kiekiu Bendrijai ir atitinkamai 700 000 tonų 2007-2008 prekybos metams ir 2008-2009 prekybos metams, kiekių riba ir šio kiekio sumažinimas iki 0 tonų nuo 2009-2010 prekybinių metų, būtų tinkamiausia priemonė, atsižvelgiant į pirmiau minėtus faktus ir gamintojų turimas realizavimo galimybes vietinėje ir tarptautinėje rinkoje.
(7)
Todėl Reglamentą (EB) Nr. 1784/2003 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1784/2003 5 straipsnio 1 dalis papildoma šia pastraipa:
„Nukrypstant nuo pirmos pastraipos, intervencinės įstaigos superka šiuos maksimalius kukurūzų kiekius:
-
2007-2008 prekybos metais - 1 500 000 tonų,
-
2008-2009 prekybos metais - 700 000 tonų,
-
nuo 2009-2010 prekybos metų - 0 tonų.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2007-2008 prekybos metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2007 m. birželio 11 d.